पटना में एक राज्यस्तरीय नियंत्रण कक्ष की स्थापना की जा रही है. राज्य के किसी कोने से 100 नंबर डायल करने पर यह फोन सीधे पटना स्थित नियंत्रण कक्ष से संपर्क होगा. इस नियंत्रण कक्ष से जुड़े राज्यभर में पुलिस के करीब दो हजार पेट्रोलिंग वाहन गश्त पर रहेंगे. नियंत्रण कक्ष से संकेत मिलते ही सबसे निकटतम गश्ती वाहन को मौके के लिए रवाना कर दिया जाएगा. बता दें कि डायल-100 से जुड़े ये पेट्रोलिंग वाहन सभी तरह की अत्याधुनिक सुविधाओं से लैस होंगे. बिहार पुलिस के वरिष्ठ अधिकारियों ने राज्य में डायल-100 की सुविधा को कारगर बनाने के लिए देश के कई राज्यों का दौरा किया था. इनमें उत्तर प्रदेश और मध्य प्रदेश के डायल-100 को बिहार पुलिस ने सबसे बेहतर माना और उन्हीं की तर्ज पर बिहार में यह व्यवस्था करने का फैसला लिया गया.